ক’দিন আগেই খবরের শিরোনাম আসে সিয়াচেন। আলোচনায় আসে সোনম পোস্ট। কিন্তু সেই আলোচনার পিছনে ছিল বেদনা। গোটা দেশকে কাঁদিয়ে বিদায় নিয়েছিলেন ল্যান্সনায়েক হনমানথাপ্পা। তিনি তবু বাঁচার লড়াই চালাতে পেরেছিলেন। কিন্তু পারেননি আরও ৯ জওয়ান। সোনম পোস্টে দায়িত্বরত জওয়ানদের মৃত্যু হয় তুষার চাপা পড়ে।
কিন্তু ওই বরফ রাজ্যে ওই সেনা পোস্টের নাম কেন ‘সোনম পোস্ট’ হল?
সেই কাহিনি জানতে আমাদের ফিরে যেতে হবে অনেকগুলো বছর পিছনে। সেটা ১৯৮৪ সাল। ওই হিমবাহ দখলের লড়াই চলেছিল। মরণপন লড়াই। জিতেছিলেন ভারতীয় জওয়ানরা। আর সেই জয় থেকেই ওই পোস্টের নাম হয় সোনম পোস্ট। সম্প্রতি হনমানথাপ্পা-সহ ম্যাড্রাস রেজিমেন্টের ১০ জওয়ানের মৃত্যুর পরে নামকরণের সেই কাহিনি জানিয়েছেন এক সেনা কর্তা। চলুন জানা যাক সেই কাহিনি।

সেখানে তখন দায়িত্বে ছিলেন কর্নেল পুষ্কর চাঁদ। এখন তিনি ব্রিগেডিয়ার। হঠাৎই খবর আসে পাক সেনা সিয়াচেনের দখল নিতে আসছে। এদিকে প্রকৃতি তখন রূদ্ররূপী। দারুণ তুষার ঝড় চলছে। শত্রু তখন শুধু পাকিস্তান নয়, শত্রু প্রকৃতিও। কিন্ত হাতে সময় কম। যত দ্রুত সম্ভব দেশ-মাতৃকার ওই ভূখণ্ডের দখল নিতে হবে। নিতেই হবে। হতে পারে হিমবাহ। কিন্তু সেটাও মাতৃভূমির অবিচ্ছেদ্য অঙ্গ।
প্রস্তুতির জন্য সময় খরচ করা তখন বিলাসিতা। ছুটতে হবে। ওই বিপদসঙ্কুল পথে মৃত্যুভয় তুচ্ছ করে ছুটতে হবে। প্রতি মুহূর্তে যেন আরও ভয়ঙ্কর রূপ নিচ্ছে প্রকৃতি। তারই মধ্যে নর্দান কমান্ড ও অন্য কয়েকটি বাহিনি থেকে বাছাই করা হল জওয়ানদের। মুহূর্তে ঠিক হয়ে গেল কোন কোন পোস্ট পাক-সেনার হাত থেকে ছিনিয়ে নিতেই হবে। হাই রিস্ক মিশন। পাক সেনা দখল নেওয়ার আগে পৌঁছতেই হবে।
শুরু হল প্রকৃতির সঙ্গে এক লড়াই। প্রায় ৩ দিন মৃত্যুভয়কে তুচ্ছ করে হিমবাহের উপর দিয়ে ছুট। বিশ্বের সব থেকে উঁচু যুদ্ধক্ষেত্রে নির্মম প্রকৃতির বাঁধা। অন্যদিকে শত্রুপক্ষের আক্রমণের ভয়। এই লড়াইয়ের অন্যতম সৈনিক ছিলেন হাবিলদার সোনম। ছুটছেন তিনি ছুটছেন। আচমকাই এল দুর্ঘটনা। যে বাহিনীতে সোনম ছিলেন সেই দলের লিডারের পা বরফের ফাঁকে ঢুকে গেল। পা বের করে দেখা গেল সেটা মারাত্মকভাবে জখম। কোনও হেলিকপ্টার যে ওই জখম অফিসারকে উদ্ধার করবে তার উপায় নেই। পরিস্থিতি বুঝে কর্নেল পুষ্কর নির্দেশ দিলেন, ওই বাহিনী দু’ভাগ হয়ে এক দল এই অফিসারকে উদ্ধারের কাজ করবে। আর অন্য দল হাবিলদার সোনমের নেতৃত্বে অভিযান চালাবে। পাক বাহিনী এগিয়ে আসছে।
হাবিলদার সোনমের নেতৃত্বে শুরু হল পরবর্তী অভিযান। হঠাৎ প্রকৃতি আরও রূদ্ররূপ নিল। শুরু হল তুষার ঝড়। কিন্তু তাদের কাছে মাত্র কয়েকটা টেন্ট। ওই পরিবেশে তাও বিশেষ কাজে দেবে না। সোনম নির্দেশ দিলেন, বরফের মধ্যেই টানেল খোঁড়া হোক। তার মধ্যেই ঢুকে পড়তে হবে। শুরু হল টানেল খোড়া। ইতিমধ্যেই তাঁরা পাক সেনার নজরে পড়ে যান এবং ওদিক থেকে শুরু হয় গুলি। কিন্তু সেই বরফের টানেলই রক্ষা করে।

শত্রুপক্ষ কোন দিক থেকে গোলাগুলি চালাচ্ছে ভিতর থেকে সেটা বোঝার উপায় ছিল না। কিন্তু সেটা বোঝা দরকার পাল্টা হামলার জন্য। হাবিলদার সোনম দুই সঙ্গীকে নিয়ে উপরে উঠে এলেন। তখন সন্ধে। কর্নেল রেডিও মারফৎ পরিস্থিত জানতে চাইলেন। সোনম জানালেন, ‘‘পাক সেনার মর্টার কোথায় আছে আমি দেখতে পেয়েছি। আমরা পাল্টা হামলা চালিয়ে যাব।’’
কিন্তু সেটা বাস্তব ছিল না। আসলে হাবিলদার সোনমের পক্ষে দেখাই সম্ভব ছিল না কোথা থেকে হামলা হচ্ছে। একইভাবে পাল্টা হামলা চালানোর পরিস্থিতিও ছিল না। নিজেরা তাঁরা কোথায় আছেন সেটা বোঝাও সম্ভব ছিল না। ফলে ছ’মাসেরও বেশি সময় সোনমরা থেকে গিয়েছিলেন ওই বরফের টানেলে। কোনও খাবার, কোনও সাহায্যই তাঁদের কাছে পৌঁছে দেওয়া যায়নি।
কর্নেল পুষ্কর বারবার রেডিও মারফৎ জানতে চেয়েছেন তাঁদের লোকেশন। কিন্তু জবাব দিতে পারেননি ওঁরা। কোনও কিছু না-ভেবেই অভিযানে চলে যাওয়া হাবিলদার সোনম জানতেনই না, কীভাবে ম্যাপ দেখে বুঝতে হয় লোকেশন। শেষে কিছুই করার নেই দেখে মজা করেছিলেন কর্নেল পুষ্কর। বলেছিলেন, ‘‘সোনম, তোমাকে শত্রুরা বন্দি করে নিয়ে গেলেও আমার কোনও চিন্তা নেই। কারণ তুমি কোনও তথ্যই দিতে পারবে না। কারণ, তুমি সত্যিই কিছু জান না।’’
এর পরেই কর্নেল বলেছিলেন, ‘‘এখন থেকে যখনই তুমি রিপোর্ট করবে, বলবে, ‘সোনম পোস্ট অল ওকে’। সেই শুরু। আজও বিশ্বের সব থেকে উঁচু সেনা ক্যাম্পের নাম ‘সোনম পোস্ট’। সাহসী জওয়ানদের সৌজন্যে যা এখনও ‘অল ওকে’।